Viskupič, Marián, poslanec NR SR (2021-12-10):
Ďakujem pekne za slovo. Vážený pán predsedajúci, vážený pán minister, kolegynky, kolegovia, máme za sebou takmer celú rozpravu. Rozpočet je ťažká téma a myslím, že ani tentokrát sa nám nepodarilo zaujať širšiu verejnosť a ani nejakú väčšinu našich kolegov. Nečudujem sa, ale je mi to ľúto. Ľúto, pretože práve rozpočet je zákon, ktorý sa týka každého jedného občana Slovenska aj preto, že rozpočet najprv berie a až potom dáva, a čo chýba, to si musíme požičať a naše deti to raz budú musieť vrátiť. Väčšina rozpravy sa niesla o tom, čo komu ktorá vláda vyplatila alebo nevyplatila, kde ešte treba pridať, kam išli alebo kam by mali ísť ešte ďalšie peniaze. Nepopieram, že treba, ale trošku tá rozprava, použijem slová aj pána kolegu Beluského, že a nakoniec sa to ešte zmenilo na také preteky, že kde teda ešte pridať, kde teda ešte zvýšiť deficit, aby sme ešte niekde peniaze dali. No možno práve preto tak málo ľudí sleduje rozpravu, lebo v skutočnosti väčšina obyvateľov Slovenska nie sú tí, ktorí z toho rozpočtu akoby niečo dostanú, ale v prvom rade sú tí, ktorí musia napĺňať tú príjmovú stránku, ktorí proste pracujú, a teda vzdávajú sa časti svojich príjmov a tieto príjmy sa stávajú príjmami štátneho rozpočtu. No možno im nie je príjemná tá debata, keď všetci rozprávame iba o míňaní, ale pomôcť sa dá aj tak, že ľuďom nezoberieme, že budú vlastne o väčšej časti svojich príjmov možnosť, budú mať možnosť rozhodovať sami. No táto časť debaty bola oveľa diétnejšia a ja skúsim použiť pár základných čísiel na vykreslenie pre bežných ľudí, situácie, ako sme teda na tom. Použijem dvakrát po tri základné čísla. Takže zoberme si štátny rozpočet. Príjmy sú vo výške, rozpočtované vo výške 19 974 200 000 po nejakom zaokrúhlení. Výdavky plánované na celý budúci rok sú 25 447 760 000, čo vytvára deficit vo výške 5 473 500 000. Posuniem sa ku rozpočtu celej verejnej správy, ktorého podmnožinou je štátny rozpočet. Čiže príjmy celej verejnej správy sú 44 173 900 000, výdavky: 49 387 400 000, čo vytvára deficit 5,2 mld. eur, a to keď porovnáme s hrubým domácim produktom, tak to je ten deficit, o ktorom tu rozprávame, to číslo, ktoré padá, to sú tie 4,94 % hrubého domáceho produktu. Ale to je to porovnanie ku najväčšiemu číslu, aké v ekonomike máme. Poďme ale naspäť. Keď sa na to pozrieme cez pohľad rodiny, ja sa posuniem o šesť rádov, a povedzme, že teda rodina, ktorá má ročné príjmy 19 974 euro, tak Slovensko je taká rodina, ktorá má v tom roku výdavky 25 447 euro, čiže nám každý rok v takejto rodine, takémuto Slovensku chýba 5 473 eur, čiže máme výrazný deficit. A keď to pozrieme, príjmy, tie príjmy, ktoré máme, keď ich zvýšime o 27 %, tak sa dostaneme na to, koľko peňazí na svoj život potrebujeme. A teraz sa pozrime všetci, ako sme tu, rodiny, je ľahké alebo ťažké medziročne zvýšiť svoje príjmy o 27 %? No nenájdeme veľa ľudí, ktorým sa výplata o 27 % ročne zvýši, takže z tohto treba vnímať, v akej ťažkej situácii sme a ako treba zodpovedne sa pozerať na každé euro, špeciálne teda pri, pri míňaní, pri výdavkoch. Ak sa posuniem do verejnej správy, tak tam je, naše príjmy musíme zvýšiť o 12 %, aby sme sa dostali na výdavky, aby sme mali vyrovnaný rozpočet verejných financií. Takisto je to obrovské číslo, je to tých 5,2 mld. na budúci rok. Presne tieto čísla ilustrujú, ako by bolo nezodpovedné pridávať ďalšie výdavky, ako a zároveň aká dlhá a ťažká cesta nás čaká, kým, kým budeme v nejakom ažurite, preto je dôležité strážiť výšku výdavkov, pretože je dôležité, aby sme boli zodpovední aj voči tým, ktorí ten rozpočet napĺňajú, ale aj voči našim deťom, ktoré, aj našej budúcej generácii, ktorá bude musieť zaplatiť to, o čo my dnes minieme viac, ako dokážeme vyzbierať. Z tej ďalšej generácie, ktorá bude platiť naše dlhy. Som presvedčený, že predložený rozpočet je začiatkom cesty k zodpovednej budúcnosti, takže, kolegynky, kolegovia, chcem vás poprosiť o jeho podporu. Ďakujem pekne.